Jesús,
ya̱á kitsin na̱xi̱ndá ra ꞌmì Belén,
nangi ra chja̱‑ni Judea.
Jè Herodes xi̱ta̱xá ítjòn tíjna jè ni̱chjin ꞌkia̱.
Ijchó ya̱ Jerusalén ra na̱xi̱ndá sko̱‑la̱ Judea,
xi̱ta̱ ra ꞌñó tjín‑la̱ kjoa̱chji̱ne̱,
ra ya̱ inchrabà‑ni ñánda̱ bitjokátji‑ni tsáꞌbí,
nga kjonangi,
kitsò:
―¿Ñánda̱ tíjna jè xi̱ta̱xá ítjòn‑la̱ ꞌtse̱ xi̱ta̱ Judío ra ijye kitsin?
Kijchaá jngo‑ji̱n nitse ya̱ ñánda̱ bitjokátji‑ni tsáꞌbí ra tsakón nga ijyeé kitsin.
Ngaji̱n,
kií xá kàꞌfìi̱‑naji̱n nga jcha̱xkón‑ji̱n.
ꞌKia̱ nga kiíꞌnchré Herodes ra xi̱ta̱xá ítjòn tíjna,
ko̱ ngaꞌtsì xi̱ta̱ na̱xi̱ndá Jerusalén,
ta itsakjón‑ní.
Jè Herodes kiìchja̱‑la̱ ngaꞌtsì xi̱ta̱ ítjòn‑la̱ na̱ꞌmì ko̱ xi̱ta̱ ra bakón‑ya kjo̱téxoma ra tsikínda Moisés.
Iskonangi‑la̱,
ñánda̱‑ni nga jtsín ra Cristo [xi̱ta̱ ra xá si̱ìkasén‑ni Nainá].
Jñà xi̱ta̱ kìi̱ kitsó‑la̱:
―Ya̱á na̱xi̱ndá ra ꞌmì Belén nangi ra chja̱‑ni Judea.
ꞌKoa̱á ꞌsín tíchja̱ xa̱jo̱n ra tsikínda xi̱ta̱ ra kiìchja̱ ngajo‑la̱ Nainá kjotseé nga kitsò:
Jiòn ra xi̱ta̱ na̱xi̱ndá Belén tsa̱jiòn,
nangi ra chja̱‑ni Judá,
mì tsa ꞌñó nangi titsa̱hijyo ya̱ a̱jin‑la̱ na̱xi̱ndá ra tjíhijyo ítjòn ya̱ nangi Judá;
ti̱ꞌkoa̱á ꞌñó chjí‑no ra jiòn.
Nga̱ ya̱á ki̱tjojin jngo‑ni xi̱ta̱xá ítjòn
ra si̱ìkinda̱ na̱xi̱ndá‑na̱ Israel.
Jè Herodes,
kiìchja̱ꞌma‑la̱ jñà xi̱ta̱ ra ꞌñó tjín‑la̱ kjoa̱chji̱ne̱ nga iskonangi‑la̱ mé ni̱chjin‑ni nga kijtse jè nitse.
ꞌKia̱á isìkasén ján Belén,
kitsò‑la̱:
―Tangió,
nda chji̱nangio a̱ꞌta ꞌtse̱ iꞌndí ra̱kìi̱.
ꞌKia̱ nga sa̱kò‑no ti̱kjíꞌnchré‑ná,
mé‑ni nga ti̱ꞌkoa̱ íkatsíjen‑la̱ nga skexkón,
ko̱ nga ti̱ꞌkoa̱á jeya sìkíjnaa̱.
ꞌKia̱ nga ijye kiíꞌnchré jñà xi̱ta̱ chji̱ne̱ kìi̱ koni ꞌsín kitsò jè Herodes,
kijì‑ní;
ko̱ jè nitse ra kijtse ñánda̱ bitjokátji‑ni tsáꞌbí,
ꞌkoa̱á ꞌsín kijì ítjòn‑la̱ skanda ijchò ñánda̱ tíjna iꞌndí ra̱kìi̱,
ko̱ ya̱á tsasijna jè nitse.
Jñà xi̱ta̱ chji̱ne̱ kìi̱,
ꞌkia̱ nga kijtse nitse ra̱kìi̱,
tsja jchán kiꞌse‑la̱.
ꞌKia̱ nga ꞌjahaꞌsen niꞌya jñà xi̱ta̱ kìi̱,
kijtseé jè iꞌndí ra̱kìi̱ ko̱ María jè ra na̱‑la̱.
ꞌKia̱á tsinchaxkóꞌnchiꞌta‑la̱ jè iꞌndí ra̱kìi̱ nga kijtsexkón.
Ko̱ a̱kjòn iskíꞌxa̱ jñà kàxa̱‑la̱,
kitsjá‑la̱ jñà to̱n sinè,
ko̱ chrjongó Nainá ko̱ nandá jta̱ ixi ra ꞌñó nda jne̱ ra ꞌmì mirra.
Ra kjomà a̱skan kiꞌtsí‑la̱ nijñá jñà xi̱ta̱ kìi̱ nga mì ti̱ ko̱ꞌsín kji̱nchrabà‑ni jè ndi̱yá ñánda̱ tíjna Herodes.
Xìn ndi̱yá kijì‑ni nga kijì‑ni nangi‑la̱.
ꞌKia̱ nga ijye kijì‑ni jñà xi̱ta̱ ra tjín‑la̱ kjoa̱chji̱ne̱,
jngo ìkja̱li̱‑la̱ Nainá isinijñá‑la̱ José,
kitsò‑la̱:
―Ti̱sítji̱in,
chjíbí jè iꞌndí ko̱ na̱‑la̱;
ꞌtin ján nangi Egipto;
ya̱á ti̱jni skanda ꞌkia̱ nga ko̱xín‑la.
Nga̱ jè Herodes koa̱àtsjií jè iꞌndí ra̱kìi̱ nga mejèn‑la̱ si̱ìꞌken.
ꞌKia̱ nga ijye itjaꞌfá‑la̱ José,
iskábé iꞌndí ko̱ na̱‑la̱,
kijì ni̱tje̱n ján nangi Egipto.
Ya̱á tsikitsa̱jna skanda ꞌkia̱ nga ꞌken Herodes.
ꞌKoa̱á ꞌsín itjasòn koni ꞌsín kitsò Nainá a̱ꞌta ꞌtse̱ xi̱ta̱ ra isìchjeén nga kiìchja̱ ngajo‑la̱ kjotseé nga kitsò:
“Ya̱á kíchjà‑la̱ iꞌndí‑na̱ nangi Egipto.”
ꞌKia̱ nga kijtse jè Herodes nga jñà xi̱ta̱ ra ꞌñó tjín‑la̱ kjoa̱chji̱ne̱ iskonda̱cha̱á‑la̱,
jti jchán kjomà‑la̱.
A̱kjòn ꞌñó kitsjá kjo̱hixi̱ nga ki̱yá ijye ndí i̱xti ꞌxi̱n ra jò nó tjín‑la̱ ko̱ ngaꞌtsì ra isa̱ iꞌndí‑isa kóhoꞌki ya̱ na̱xi̱ndá Belén,
ko̱ jñà na̱xi̱ndá ra tjíhijyo ya̱ a̱ndi‑la̱ koni ꞌsín tsiꞌkéna̱jmí‑la̱ jñà xi̱ta̱ chji̱ne̱,
nga mé ni̱chjin‑ni nga kijtse jè nitse.
ꞌKoa̱á ꞌsín itjasòn ꞌén ra kiìchja̱ Jeremías xi̱ta̱ ra isìchjeén Nainá nga kiìchja̱ ngajo‑la̱ kjotseé,
nga kitsò:
Ya̱ i̱ꞌnde ra ꞌmì Ramá kinaꞌyá‑la̱
nga ꞌñó tíkjindáya ko̱ tífahátse‑la̱
jè chjo̱ón Raquel nga tíkjindáyake ndí i̱xti‑la̱,
ko̱ mì kì ti̱ ꞌnchré‑la̱ yá ra síje ikon
nga̱ ijyeé ꞌken ndí i̱xti‑la̱.
ꞌKia̱ nga ijye ꞌken Herodes,
jngo ìkja̱li̱‑la̱ Nainá isinijñá‑la̱ José ján Egipto.
Kitsò‑la̱:
―Ti̱sítji̱in,
chjíbí jè iꞌndí ko̱ na̱‑la̱.
ꞌTin india‑ni ya̱ nangi Israel.
Ijyeé ꞌken jñà xi̱ta̱ ra mejèn‑la̱ si̱ìꞌken iꞌndí ra̱kìi̱.
ꞌKia̱á tsasítje̱n José,
kijì ko̱ jè iꞌndí ko̱ na̱‑la̱ ya̱ nangi Israel.
Tanga ꞌkia̱ nga kiíꞌnchré José nga jè tíbatéxoma Arquelao ya̱ nangi Judea,
nga jè tíjna ngajo‑ila̱ na̱ꞌìn‑la̱ Herodes,
José itsakjón‑ní;
mì kì ya̱ ko̱ꞌsín kijì.
Ya̱á kijì ya̱ nangi Galilea.
Nainá,
ꞌkoa̱á ꞌsín tsiꞌkéna̱jmíya‑la̱ a̱ngi nijñá.
ꞌKia̱ nga ijchò ya̱ i̱ꞌnde ra̱kìi̱,
ya̱á tsikitsa̱jna ya̱ na̱xi̱ndá Nazaret.
ꞌKoa̱á ꞌsín kjomà mé‑ni nga itjasòn‑ni koni ꞌsín kitsò xi̱ta̱ ra isìchjeén Nainá nga kiìchja̱ ngajo‑la̱ kjotseé,
nga jè Jesús,
xi̱ta̱ nazareno ꞌkín.